Wjace hač 22 000 ludźi turistisku informaciju wopytało
Hamor (AK/SN). Turistiska informacija při Hamorskim pobrjohu Bjerwałdskeho jězora je dźeń a woblubowaniša. Tole podšmórny Hamorski wjesnjanosta Achim Junker (CDU) na zašłym posedźenju tamnišeje gmejnskeje rady. Po wotewrjenju w juniju 2014 witachu tam dotal wjace hač 22 000 wopytowarjow. Jeničce w lońšej sezonje je so 11 700 ludźi wo kulturnych a turistiskich poskitkach wobhoniło. To bě wjace hač w cyłej sezonje 2014. „W turistiskej informaciji njeposrědkuja jeničce přenocowanske móžnosće w hotelach a pensijach kołowokoło jězora, ale předawaja tež najwšelakoriše suweněry a zastupne lisćiki za zarjadowanja“, wjesnjanosta rozłoži. „Wjeselimy so tohorunja nad tójšto zbožownymi porami, kotrež su so loni před rjanej kulisu jězora zmandźelili.“ Najdalši puć měješe porik z Argentinskeje, kiž wopyta Bjerwałdski jězor we wobłuku jězby po Němskej. W nowembru su před turistiskej informaciju pućik wot parkowanišća připrawili a tak tomu zadźěwali, zo dyrbja ludźo přez trawnik chodźić, rjekny Junker.
szl_Latn szl_Latn